Unnið að sameiningu heilbrigðisstofnana - Skessuhorn - fréttir af Vesturlandi
06. júlí. 2009 07:38
Unnið að sameiningu heilbrigðisstofnana
Undirbúningur að sameiningu heilbrigðisstofnana á norðvestanverðu landinu og Vesturlandi er kominn á fullan skrið, en átta stofnanir verða sameinaðar um áramót. Undirbúningshópur af hálfu heilbrigðisráðuneytis hefur verið settur á laggirnar og í honum sitja fjórir sviðsstjórar ráðuneytisins auk Guðjóns S. Brjánssonar, verkefnisstjóra.
“Hópurinn kom saman til fundar nýlega og þar var meðal annars samþykkt samrunaáætlun og fjallað um skipurit fyrir nýja stofnun en vinna með það er komin nokkuð áleiðis,” segir Guðjón Brjánsson verkefnisstjóri. Hann hefur að undanförnu farið um svæðið og heimsótt stofnanir og rætt við stjórnendur og starfsfólk og kynnt fyrirhuguð áform. Þá hafa núverandi forstöðumenn þeirra heilbrigðisstofnana sem munu sameinast hist nokkrum sinnum til undirbúnings- og skipulagsvinnu.
“Viðamikill þáttur í sameiningunni er samræming ýmissa kerfa sem eru í notkun á öllum stofnununum. Þar er um að ræða skráningarkerfi fyrir starfsmenn, launabókhald, fjárhagsbókhald og síðast en ekki síst rafræn sjúkraskrá. Öryggissjónarmið munu ráða ásamt því að hámarkshagkvæmni verði náð strax í upphafi. Á þessu sviði er skýlaust horft til framtíðar þótt ýmislegt sé önugt að öðru leyti. Forgangsatriði er að þessi kerfi vinni hnökralaust saman þegar sameiningin verður að veruleika,” segir Guðjón.